Oikeusministeriö

Vakuutusoikeuden toiminnan tehostaminen

Vakuutusoikeus on ollut pitkään pahoin ruuhkautunut tuomioistuin, minkä vuoksi sen käsittelyajat eivät ole täyttäneet Euroopan  ihmisoikeussopimuksen sosiaaliturva-asioiden käsittelyltä edellyttämää erityistä joutuisuutta. Vakuutusoikeus saa vuodelle 2007 lisävoimavaroja, mutta niidenkään avulla ei ole mahdollista lyhentää käsittelyaikoja riittävästi. Vuoden 2007 keskimääräiseksi käsittelyaikatavoitteeksi on asetettu 12,5 kuukautta, mutta sekin on vielä liian pitkä sosiaaliturva-asioiden käsittelyajaksi.

Vakuutusoikeus ei pidä  tarkoituksenmukaisena sitä, että sen  tehokkuutta pyrittäisiin jatkossa lisäämään yksinomaan uusilla voimavaroilla. Vakuutusoikeuden toimintaa tulisi ensisijaisesti tehostaa puuttumalla ruuhkautumista aiheuttaviin prosessuaalisiin rakenteisiin.

Vakuutusoikeudessa toimiva prosessityöryhmä on kuluvan vuoden aikana keskittynyt selvittämään erityisesti mahdollisuuksia tehostaa vakuutus-
oikeuden toimintaa muuttamalla vallitsevia prosessuaalisia rakenteita. Tältä osin vakuutusoikeus viittaa oheiseen vakuutusoikeuden prosessityöryhmän 30.10.2006 päivättyyn muistioon. Prosessityöryhmä esittää jatkoselvittelyyn neljää tehostamiskeinoa: valituslupajärjestelmän käyttöönottoa, työoloja tuntevien asiantuntijajäsenten osallistumisen vähentämistä, lisäselvityksen vastaanottamisen rajoittamista sekä viisijäsenisen ratkaisukokoonpanon menettelytapojen keventämistä. Alustavan arvion mukaan valitus- lupa tulisi ottaa käyttöön vähintään noin 20 %:ssa asioista, jotta vakuutusoikeuden toimintaa voitaisiin tehostaa riittävästi.

Vakuutusoikeus ei pidä mahdollisena selvittää prosessuaalisia  tehostamistoimia enemmälti pelkästään sen omin voimin virkatyön ohella, vaan jatkoselvittely  edellyttää oikeusministeriön osallistumista. Prosessityöryhmän ehdottamat tehostamistoimet ovat myös osaksi sen laatuisia, että niiden enempi selvittäminen ja arviointi eivät sovi tuomioistuimen toimenkuvaan, vaan ne kuuluvat lähinnä lainsäädännöstä vastaaville tahoille. 

Vakuutusoikeus esittää, että oikeusministeriö ottaisi vastatakseen vakuutusoikeuden toiminnan tehostamisen jatkoselvittelystä sekä uudistusten mahdollisesta  toteuttamisesta.

Vakuutusoikeuden näkemyksen mukaan tehokkain tapa selvittää mahdolliset tehostamistoimenpiteet riittävän perusteellisesti olisi, että  oikeusministeriö asettaisi työryhmän tehtävää varten. Työryhmään voisi kuulua 3-5 vakuutusoikeuden edustajaa sekä 2 oikeusministeriön edustajaa. 

Vakuutusoikeus toivoo, että oikeusministeriö ryhtyisi asiassa mahdollisimman pikaisesti tarvittaviin toimenpiteisiin. Tavoitteena tulisi olla, että kaikki toteutettavat uudistukset voitaisiin ottaa käyttöön viimeistään vuoden 2008 aikana.

Vakuutusylituomari			Timo Havu

Laamanni, 				Juha Pystynen
prosessityöryhmän puheenjohtaja	

LIITTEET	  Prosessityöryhmän muistio 15.6.2006: 	Käsittelyn tehostaminen 
									viisijäsenisissä asioissa

	  Prosessityöryhmän muistio 30.10.2006: 	Tiivistelmä arvioiduista 
									prosessuaalisista tehostamis- 											keinoista